Apstiprināts ar

Jelgavas pilsētas domes

2013.gada 26.septembra lēmumu Nr.12/20

 **JELGAVAS PILSĒTAS DOMES IZSOLES KOMISIJAS NOLIKUMS**

 **I. Vispārīgie noteikumi**

1. Jelgavas pilsētas domes Izsoles komisijas nolikums (turpmāk – Nolikums) nosaka Jelgavas pilsētas domes Izsoles komisijas (turpmāk – Komisija) uzdevumus, tiesības, struktūru un darba organizēšanas kārtību.

2. Komisija ir Jelgavas pilsētas domes (turpmāk – Dome) izveidota institūcija, kas rīkojas saskaņā ar normatīvajiem aktiem un šo nolikumu.

3. Komisijas mērķis ir organizēt un veikt pašvaldības īpašumu objektu izsoli.

4. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās domes pirmās sēdes sasaukšanas.

 **II. Komisijas uzdevumi un tiesības**

5. Komisijas uzdevumi ir:

5.1. organizēt pašvaldības īpašumu izsoli saskaņā ar normatīvajiem aktiem un Domes lēmumiem;

5.2. izsoles rezultātus iesniegt Domei apstiprināšanai.

6. Komisijas tiesības ir:

6.1. saņemt nepieciešamo informāciju no pašvaldību un valsts institūcijām par izsolei nodotajiem objektiem;

6.2. apsekot izsolei nodotos objektus un iepazīties ar to tehnisko stāvokli, kā arī iepazīties ar visa veida nepieciešamo dokumentāciju;

6.3. iepazīties ar visiem noslēgtajiem līgumiem, kuri attiecināmi uz izsolē pārdodamo objektu;

6.4. izskatāmo jautājumu vispusīgai izvērtēšanai uzaicināt piedalīties speciālistus un citas personas.

 **III. Komisijas struktūra**

7. Komisiju 5 (piecu) locekļu sastāvā, tai skaitā Komisijas priekšsēdētāju, apstiprina Dome.

8. Komisija no Komisijas locekļiem ievēl izsoles vadītāju un Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.

 **IV. Komisijas darba organizēšana**

9. Komisijas organizatorisko un tehnisko apkalpošanu nodrošina pašvaldības administrācija.

10. Komisijas sekretāru norīko Jelgavas pilsētas pašvaldības izpilddirektors ar rīkojumu.

11. Komisijas priekšsēdētājs:

11.1. organizē un vada Komisijas darbu;

11.2. sasauc un vada Komisijas sēdes;

11.3. kontrolē pieņemto lēmumu izpildi.

12. Komisijas sēde var notikt, ja tajā piedalās vairāk nekā puse no Komisijas locekļiem. Lēmumu pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.

13. Komisijas sēdes tiek protokolētas. Protokolu paraksta Komisijas priekšsēdētājs un sekretārs.

Domes priekšsēdētājs A.Rāviņš